da en en en fr de da id da nb da da da da da nb da de da nb nb da da da da da da da da da en en
Solen skinnede i mere end én forstand på De Gamle i kampen mod Ringsted. - Svanholm Cricketklub
Søndag d. 6. juni 2010 kl. 18:20 af Henrik Pfaff
Langt om længe havde solen fundet vej til vore breddegrader, men vinden gjorde det alligevel lidt køligt at spille, selv om vi kunne varme os med en sejr over Ringsted i en uhyre spændende og tæt kamp.
Det hele startede stort set som det plejer: Morten Petersson tabte (for Gud ved hvilken gang) lodtrækningen og forsøgte at dysse dette nederlag ned ved at postulere, at det hele var aftalt, nemlig at vi skulle i marken først. Og med Martin Jørgensen på plads som skriver og Flemming Søegaard som dommer, var det Niels Petersen (1 for 27) og Allan Majgaard (0 for 25), der åbnede kastningen. Tilpas tæt bowling af begge d’herrer gjorde at Ringsteds score blev holdt på et acceptabelt niveau, nemlig 54 point efter 12 overs. Vore sidste 2 kastere, Jens Bredo (0 for 49) og Morten (1 for 34) blev lidt dyrere end håbet, men da Ringsted havde spillere i behold, blev der nok gået lidt mere til sagen i den sidste del af deres innings. I alt endte de med 143 for 2, hvilket så ud til at blive en stor opgave for vore gærdespillere.
Fortrøstningsfulde gik Michael Petersson (26*) og Finn Nistrup (26*) til gærdet og løste deres del af opgaven, som man havde forventet. Finn kunne undervejs ved 20 point have mistet sit gærde, da han blev stokket ud, men da kastedommeren samtidig dømte bolden ”uden om”, opstod der kraftig tvivl om, hvorvidt man kunne dømmes stokket ud på en bold, der var dømt udenom. Tvivlen kom heldigvis Finn til gode, så han kunne lave de sidste point, inden han blev trukket. Ved den efterfølgende debat i baren mente Søren Nissen m.fl., at man helt sikkert kunne dømmes ud i en sådan situation. Sligt rører ikke store ånder, og Allan (25*) og Morten (28*) fortsatte pointhøsten mod sejren, så det var op til især Jens (21*) og Lars Bo Gottwald (1*) at batte sejren i hus, hvilket Jens gjorde med en befriende 2’er på første bold i sidste over. Udenfor ventede Niels og Per Kyhe tålmodigt med skinner på, at det forhåbentlig ikke ville blive deres tur. Det havde ellers været interessant at se, om Per stadig ville kunne ramme bolden, da han ikke har battet i noget over 20 år. 145 for 0 blev det til, og vi kunne atter trække os ubesejret ud af en Old Boys-kamp.
Efter kampen (og et varmet bad, selvfølgelig) blev det meddelt, at Ringsted ville være vært for et dejligt krus koldt øl i baren. Jan Hansen udlagde det, i sin egenskab af Ringsteds kassemester, som baneleje, da Ringsted som bekendt ikke mere har deres bane og klubhus, da der absolut skulle bygges en svømmehal på en del af cricketbanen.
Ringsted 143 for 2 på 25 overs
Svanholm 145 for 0 på 24.1 overs
Fra den dømmende referent
PS. Ugen inden blev der spillet semifinaler i Forty Øst Twenty20-turnering, hvor Svanholm/KB/Soraner skulle møde Glostrup/AB i Solvangsparken. Fra Svanholm deltog Michael (1), Kenneth Schwaner-Hansen (14), Allan From (40* og 0 for 8), Allan M. (1 og 2 for 23), Niels (1*) og Leif Hansen (DNB). Og da Glostrup/AB stillede med halvdelen af deres 1.-hold (inklusiv en landsholdspiller in spe) var det en håbløs opgave, vi var kommet på. En trøst var det dog, at de først kunne passere vores total i 19. over.
Svanholm/KB/Soraner 99 for 7 på 20 overs
Glostrup/AB 100 for 4 på 18.1 overs